32010R1127
L 318/15
SLUŽBENI LIST EUROPSKE UNIJE
UREDBA KOMISIJE (EU) br. 1127/2010
od 3. prosinca 2010.
o uspostavi prijelaznog razdoblja za povlačenje Republike Maldiva s popisa zemalja korisnica posebnog dogovora za najnerazvijenije zemlje, u skladu s Uredbom Vijeća (EZ) br. 732/2008 o primjeni sustava općih carinskih povlastica za razdoblje od 1. siječnja 2009. do 31. prosinca 2011.
EUROPSKA KOMISIJA,
uzimajući u obzir Ugovor o funkcioniranju Europske unije,
Uzimajući u obzir Uredbu Vijeća (EZ) br. 732/2008 od 22. srpnja 2008. o primjeni sustava općih carinskih povlastica za razdoblje od 1. siječnja 2009. do 31. prosinca 2011. i o izmjeni Uredbe (EZ) br. 552/97, (EZ) br. 1933/2006 i Uredbe Komisije (EZ) br. 1100/2006 i (EZ) br. 964/2007 (1), a posebno njihov članak 11. stavak 8.,
budući da:
(1)
Republika Maldivi (dalje u tekstu: Maldivi) korisnica je posebnog dogovora za najnerazvijenije zemlje u okviru općeg sustava povlastica Unije.
(2)
Članak 11. stavak 8. Uredbe (EZ) br. 732/2008 predviđa povlačenje zemlje iz posebnog dogovora za najnerazvijenije zemlje, kad Ujedinjeni narodi isključe navedenu državu s popisa najmanje razvijenih zemalja. Taj članak također predviđa uspostavu prijelaznog razdoblja od najmanje tri godine, s ciljem ublažavanja nepovoljnih učinaka koji proizlaze iz uklanjanja carinskih povlastica odobrenih posebnim dogovorom za najnerazvijenije zemlje.
(3)
Ujedinjeni narodi su isključili Maldive s popisa najmanje razvijenih zemalja, s učinkom od 1. siječnja 2011. (2)
(4)
Maldivima, stoga, treba dopustiti da nastavi koristiti povlastice odobrene posebnim dogovorom za najnerazvijenije zemlje, do 31. prosinca 2013.
(5)
Mjere predviđene ovom Uredbom u skladu su s mišljenjem Odbora za opće povlastice,
DONIJELA JE OVU UREDBU:
Članak 1.
Republika Maldivi se uklanja s popisa zemalja korisnica posebnog dogovora za najnerazvijenije zemlje iz Priloga I. Uredbi (EZ) br. 732/2008, s učinkom od 1. siječnja 2014.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 3. prosinca 2010.